**Vyhlásenie Úradu vlády Slovenskej republiky**

Návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov sa predkladá na rokovanie Legislatívnej rady vlády Slovenskej republiky s rozpormi s:

**Ministerstvom školstva, výskumu, vývoja a mládeže Slovenskej republiky**, ktoré navrhuje upraviť znenie čl. 42 ods. 1 prvej vety Ústavy Slovenskej republiky nasledovne: *„Každý má právo na vzdelanie, ktoré zohľadňuje jeho rôzne výchovno-vzdelávacie potreby a je v súlade s najnovšími poznatkami vedy a techniky“.*

Úrad vlády Slovenskej republiky túto zásadnú pripomienku neakceptuje z dôvodu, že ide o pripomienku nad rámec samotného návrhu.

**Konferenciou biskupov Slovenska**, ktorá v rámci medzirezortného pripomienkového konania uplatnila zásadné pripomienky, ktorými požaduje:

* vypustiť ustanovenie týkajúce sa práva rodiča rozhodovať o vzdelávaní dieťaťa, ktoré je nad rámec štátneho výchovno-vzdelávacieho programu,
* doplniť biologické chápanie pohlavia ženy a muža bez ohľadu na subjektívne vnímanie osoby či jej sebaidentifikáciu,
* definovať pojem „rod“ v Ústave Slovenskej republiky.

Úrad vlády Slovenskej republiky trvá na novelizačnom bode upravujúcom právo rodiča vo vzťahu k vzdelávaniu nad rámec štátneho výchovno-vzdelávacieho programu. V otázke pohlavia muža a ženy je biologické ponímanie vysvetlené v dôvodovej správe, nie však vo vlastnom materiáli návrhu novely Ústavy Slovenskej republiky. S požiadavkou doplnenia definície pojmu „rod“ sa Úrad vlády nestotožňuje, pretože je nad rámec návrhu novely Ústavy Slovenskej republiky.

Politickou stranou **Kresťanská únia**, ktorá v novelizačnom bode 6 čl. I požaduje v čl. 41 Ústavy Slovenskej republiky ustanoviť, že „*Školy a iné výchovno-vzdelávacie zariadenia rešpektujú právo rodičov na zabezpečenie výchovy a vzdelávania v zhode s ich vlastným náboženským a filozofickým presvedčením.“.*

Úrad vlády Slovenskej republiky s takouto formuláciou nesúhlasí a v otázke rodičovských práv súvisiacich so vzdelávaním detí trvá na formulácii predloženej na rokovanie vlády Slovenskej republiky.

Poslancami poslaneckého klubu politickej strany **Sloboda a solidarita**, ktorí hromadnou pripomienkou požadujú stiahnutie celého materiálu a nepokračovanie v ďalšom legislatívnom procese.

Úrad vlády Slovenskej republiky túto pripomienku neakceptuje z dôvodu, že trvá na predložení návrhu ústavného zákona.

Občianskym združením **Aliancia za rodinu**, ktorá uplatnila voči návrhu hromadné pripomienky, v rámci ktorých navrhuje:

* vypustiť ustanovenie týkajúce sa práva rodiča rozhodovať o vzdelávaní dieťaťa, ktoré je nad rámec štátneho výchovno-vzdelávacieho programu,
* doplniť podmienku biologického chápania pohlavia ženy a muža.

Úrad vlády Slovenskej republiky trvá na novelizačnom bode upravujúcom právo rodiča vo vzťahu k vzdelávaniu nad rámec štátneho výchovno-vzdelávacieho programu. V otázke pohlavia muža a ženy je biologické ponímanie vysvetlené v dôvodovej správe, nie však vo vlastnom materiáli návrhu novely Ústavy Slovenskej republiky.

Občianskym združením **Aliancia za nedeľu**, ktoré hromadnou pripomienkou požaduje doplnenie preambuly Ústavy Slovenskej republiky*.*

Uvedený návrh je nad rámec návrhu novely Ústavy Slovenskej republiky a predkladateľ s takýmto návrhom nesúhlasí.

Občianskym združením **Iniciatíva Inakosť**, ktorá prostredníctvom hromadnej pripomienky vyjadrila nesúhlas s celým predloženým materiálom okrem rovnosti mužov a žien v otázke odmeňovania.

Úrad vlády Slovenskej republiky túto pripomienku neakceptuje z dôvodu, že trvá na predložení návrhu ústavného zákona.

Občianskym združením **VIA IURIS**, ktorá uplatnila hromadnú pripomienku, predmetom ktorej je nesúhlas s celým predloženým materiálom.

Úrad vlády Slovenskej republiky túto pripomienku neakceptuje z dôvodu, že trvá na predložení návrhu ústavného zákona.

Občianskym združením **Koalícia svetlej budúcnosti**, ktorá v rámci hromadných pripomienok navrhuje:

* doplniť spôsob, ktorý by vyslovil, že prípadný právne záväzný akt Európskych spoločenstiev a Európskej únie je v rozpore s ústavou, a to v čl. 125 Ústavy Slovenskej republiky,
* vypustiť ustanovenie týkajúce sa osvojenia dieťaťa,
* upraviť ustanovenie týkajúce sa práva rodiča rozhodovať o vzdelávaní dieťaťa, ktoré je nad rámec štátneho výchovno-vzdelávacieho programu,
* vypustiť ustanovenie týkajúce sa súladu štátneho výchovno-vzdelávacieho programu s Ústavou Slovenskej republiky,
* vypustiť ustanovenie týkajúce sa uznávania pohlaví muža a ženy zo strany Slovenskej republiky.

Úrad vlády Slovenskej republiky trvá na predložení návrhu ústavného zákona, avšak pri jednotlivých otázkach so zmenami vyplývajúcimi z rozporových konaní.